題和仲兄碧鮮軒
作者：劉才邵
朝代：宋

paragraphs: 竹軒居士全天真，胸中不著纖毫塵。
泠然孤照更洞徹，炯如月白垂秋旻。
紛紛俗物不到眼，但延修竹爲佳賓。
一談不交意且喻，真契豈復煩云云。
清風高節自相許，爽氣曉接西山雲。
一般奇絕靜中覺，細香風過時時聞。
端能令人看不足，乘興數來還更新。
欲掃寒梢掛高壁，不惜畫材無此人。
嫦娥卻解窺窗戶，時與此君傳喜神。